[{"text_idx": "#000002", "text": "UudisedKultuurAKEesti uudisedSportVa\u0308rsked raadiouudisedVa\u0308lisuudisedMenurus.err.eeMajandusTeadusnews.err.eeArvamusReitingudIlmViipekeelsedTVETVETV2ETV+RaadioVikerraadioRaadio 2KlassikaraadioRaadio 4Raadio TallinnLasteleJupiterJupiterArhiiv"}, {"text_idx": "#000005", "text": "Mis on (teaduslikust vaatenurgast) Eesti to\u0303eline rahvussport?"}, {"text_idx": "#000007", "text": "Algavale taliolu\u0308mpiale kaasaelajaid vo\u0303iks rahustada teadmine, et rahvusliku spordiala selgitamise hiljutise ku\u0308sitluse po\u0303hjal oli tugitoolisport suusatamise ja\u0308rel hinnatud teisel kohal. Miks? \"Sest ko\u0303ige lahedam on ikka ise vaadata, kuidas teised tegutsevad, ja korraldusi jagada.\""}, {"text_idx": "#000008", "text": "Nali naljaks, spordi mo\u0303ju teistele eluvaldkondadele on tuntav. Mo\u0303iste rahvussport ei ta\u0308hista kaugeltki ainult kehalisi pingutusi, vaid aitab na\u0308iteks kujundkeelde imbununa mentaalselt rahvast u\u0308ldlevinud meelistegevuste kaudu iseloomustada, kirjutab Eesti kirjandusmuuseumi folkloristika osakonna vanemteadur Piret Voolaid ajalehes Sirp."}, {"text_idx": "#000009", "text": "Rahvusspordi otsimise u\u0308leskutseid ko\u0303lab meedias pidevalt. To\u0303simeelsed ihalused langevad kokku rahvusluse idee modernistlike vaatenurkadega, milles sport sobib suurnarratiivide konstrueerimiseks. Nii nagu on vo\u0303idukad vo\u0303itlused olnud rahvusliku monumentaalse mineviku lahutamatu osa, nii on vo\u0303idukad spordilahingud olulised rahvusliku identiteedi ehituskivid. Seejuures on rahvusspordina ka\u0308sitletud alasid, milles on saavutatud ha\u0308id tule\u00admusi, kuid ma\u0308a\u0308ravaks vo\u0303ivad saada ka suur harrastajaskond, eestko\u0303nelejate olemasolu, samuti lokaalne eripa\u0308ra, nt kliima vo\u0303i pinnavormid."}, {"text_idx": "#000010", "text": "Mida peab rahvas eesti rahvusspordiks?Folkloori lu\u0308hivormide ja huumori uurijana huvitas see mind va\u0308gagi. Nii korraldasin 2017. aastal u\u0308hismeedias ja Tartu gu\u0308mnaasiuminoorte hulgas sel teemal ku\u0308sitluse, paludes vastata u\u0308ksko\u0303ik, kas to\u0303siselt vo\u0303i va\u0308hemto\u0303siselt. Igau\u0308hel 250 vastanust oli selles osas oma ettekujutus.*"}, {"text_idx": "#000011", "text": "Spordialasid, milles peetakse ametlikke vo\u0303istlusi, pakuti rahvusspordina kokku poolsada. Statistilises pingereas oli vaieldamatu favoriit (murdmaa)suusatamine, mida mainiti 59 korral, po\u0303hjenduseks pikad traditsioonid ja soodsad kliimaolud. Samas nenditi, et viimase aja suusatippude puudumise, dopingujuhtumite ja lumetute talvede to\u0303ttu kaotab suusatamine oma positsioone."}, {"text_idx": "#000012", "text": "U\u0308le 20 korra pakuti Eestis leiutatud kiikingit ja Soomest imporditud naisekandmist. Neljandat-viiendat kohta jagasid jalgpall ja vo\u0303rkpall, ja\u0308rgnesid jooksmine (sh tervise- ja ja\u0308rvejooks), korvpall, ujumine ja taliujumine (ja\u0308a\u0308augu- ja talisuplus), ko\u0308ievedu. Kolm-neli korda mainiti kepiko\u0303ndi, orienteerumist, so\u0303udmist, maadlust, autosporti, rattaso\u0303itu, sangpommirebimist, vigursuusatamist (ka Kelly Sildaru ja freestyle-suusatamisena) ning maratonidel osalemist. U\u0308leja\u0308a\u0308nud spordialad esinesid u\u0308hel-kahel korral."}, {"text_idx": "#000013", "text": "Naljaalad, rahvusspordi retoorilised ja iroonilised ta\u0308hendusva\u0308ljadRohkete pa\u0308risspordialade ko\u0303rvale laekus mitu korda rikkalikum palett nn naljaalasid, milles ametlikke spordivo\u0303istlusi u\u0308ldiselt ei toimu. Sel juhul toimib va\u0308ljend \"(uus) eesti rahvusspordiala on ...\" verbaalse huumoriteooria valguses skriptina, millesse sobitatakse nalja eesma\u0308rgil tavata\u0308hendusest erinevaid tasandeid. Loogiliste mehhanismide rikkumisega po\u0303hjustatakse ha\u0308ire ja va\u0308a\u0308ranaloogia, mis tundub sobivas situatsioonis naljakas.\"Pa\u0308ris\" rahvusspordialad. Piret Voolaid."}, {"text_idx": "#000016", "text": "Keeleliselt lubab rahvusspordi klis\u030cee loomingulisi ja ma\u0308ngulisi kujundi\u00adu\u0308lekandeid ko\u0303ikvo\u0303imalike valdkondade vahel, sest \"rahvussport\" on mingi na\u0308htuse vo\u0303i eestlase omamoodi mo\u0303o\u0303dupuuna arusaadav. Ta\u0308napa\u0308eva konkurentsipo\u0303hises korralduses realiseerub katusmetafoor \"elu on vo\u0303istlus\" ja to\u0308o\u0308le hakkab mo\u0303istemetafoor \"x on sport\" (nt poliitretoorikas kohtame pidevalt spordist laenatud va\u0308ljendeid, misto\u0303ttu u\u0308ldistades vo\u0303ime kasutada mo\u0303istemetafoori \"poliitika on sport\")."}, {"text_idx": "#000017", "text": "Milles siis eestlased vo\u0303istlevad?Tugitoolispordi ko\u0303rval nimetati tra\u00additsiooniliselt olulisi tegevusi, nt saunaska\u0308imine (sh saunaralli, saun ja vihtlemine, saunamaraton, saunasport). Rahvuslikuks peeti ka to\u0308o\u0308ru\u0308gamist, aja peale start-up-firma loomist, puudelo\u0303hkumist. Argieluga haakuvad linnakeskkonnas pigem harvaesinevad toidulauaga seotud maato\u0308o\u0308d, nt po\u0303lluku\u0308ndmine, kartulimuldamine, kartulipanek, kartulivo\u0303tt. Mitmel korral toodi va\u0308lja aiandus ja muruniitmine, samuti hooajahobid seenelka\u0308imine, hoidiste valmistamine, grillimine. Loetelusse sattusid ka rahvatants ja laulmine (see viimane toidab kindlasti stereotu\u0308u\u0308pi eestlastest kui laulurahvast, kes \"end vabaks laulis\").Natukene naljakamad rahvusspordialad. Piret Voolaid."}, {"text_idx": "#000019", "text": "Stereotu\u0308u\u0308psed isikuomadused, omavahelised suhtlemisviisid Iseseisva rahvusspordi alamkategooria ho\u0303lmab rahvuslikul pinnal ilmnevaid stereotu\u0308u\u0308pseid isikuomadusi ja ka\u0308itumismustreid, mis va\u0308ljendavad u\u0308ldjuhul pigem negatiivset. Siia ru\u0308hma kuulub ka endale mitmes huumoriliigis koha po\u0303listanud meeleheide (1996. aastal levis pa\u0308rast eestlaste ebaedu Atlanta olu\u0308mpiama\u0308ngudel populaarne naljaku\u0308simus: \"Millisel heitealal olid Eesti sportlased Atlanta olu\u0308mpiama\u0308ngudel ko\u0303ige tugevamad?\" \u2013 \"Meeleheites.\"), samuti vingumine ja virisemine, emotsioonide mitte va\u0308lja na\u0308itamine, inimeste va\u0308ltimine, ka\u0308egalo\u0308o\u0308mine, muretsemine, targutamine, u\u0308lbitsemine."}, {"text_idx": "#000021", "text": "Omaette allru\u0308hmana esilduvad stereotu\u0308u\u0308psed suhted \"teise eestlasega\" langevad kokku vanaso\u0303nalise klis\u030ceega \"eestlase lemmiktoit on teine eestlane\" \u2013 teineteisega o\u0303iendamine, teise eestlase ja naabri kadestamine, teisele eestlasele kaigaste kodaratesse loopimine, teiste kallal virisemine. Siiski, paljudes etnilise enesekohase huumori ka\u0308sitlustes on laialdaselt osutatud selle vo\u0303tte universaalsusele. Ei tasu arvata, et uute humoorikate spordialade otsimine on eestlastele ainuomane."}, {"text_idx": "#000022", "text": "Kokkuvo\u0303ttes, meie arusaam rahvus\u00adspordist on variatiivne. Materjali juurde kogumisel ku\u0308ll favoriitide (suusatamine ... ja tugitoolisport ...) statistiline u\u0308lekaal kasvaks, aga lisanduks tohutult uusi, to\u0303ena\u0308olisemalt just nn naljaalasid. Mo\u0303istagi on populaarseim spordiala nii pa\u0308ris- kui ka naljaalade hulgas vo\u0303imalik va\u0308lja selgitada, kuid u\u0308ksmeelse u\u0308hiskondliku kokkuleppeni jo\u0303udmine no\u0303uab mingit erilist motiveerijat. Nii nagu paljude uurijate va\u0308itel on rahvuslus u\u0308leu\u0308ldiselt muutuv kategooria, muutub teatud olukordade ja tingimuste mo\u0303jul ka rahvus\u00adsport."}, {"text_idx": "#000023", "text": "Ku\u0308ll aga kinnitab rahvapa\u0308rase klis\u030cee \"(Uus) eesti rahvuslik spordiala on ...\" variatiivsus meie keeleloome suurt potentsiaali, mida saadavad nii ma\u0308ngulised ja meelelahutuslikud kui ka etnilisest eneseirooniast kantud eesma\u0308rgid. Kas meie to\u0303eline rahvussport ongi uute rahvusspordialade va\u0308ljamo\u0303tlemine?"}, {"text_idx": "#000024", "text": "* Artikli aluseks on folklooriajakirjas Ma\u0308etagused 69 ilmunud uurimus \"Eesti rahvussport \u2013 suurtest narratiividest variatiivse ja humoorika/iroonilise rahvaretoorikani\"."}, {"text_idx": "#000026", "text": "U\u0308he minuti loeng: mida teeb taliujumine inimese kehaga?"}, {"text_idx": "#000027", "text": "Teadlane selgitab, kuidas sport tervist kahjustab"}, {"text_idx": "#000029", "text": "Keha karastamisega talveks on ta\u0308pselt o\u0303ige aeg algust teha"}, {"text_idx": "#000030", "text": "Valmistumas jooksuvo\u0303istluseks: testime liikumise mo\u0303ju tujule"}, {"text_idx": "#000032", "text": "Laste kriitikameelt pa\u0308rsib usk meediaplatvormide aususesse"}, {"text_idx": "#000033", "text": "Ajakirjanduse professor: vo\u0303im peab ikka ajakirjandust natuke kartma"}, {"text_idx": "#000041", "text": "Vanemad loovad oma lapsele pu\u0308siva digitaalse jalaja\u0308lje juba enne lapse su\u0308ndi"}, {"text_idx": "#000048", "text": "Lu\u0308hikoonuliste koerato\u0303ugude abitus teeb nad inimesele armsaks"}, {"text_idx": "#000053", "text": "Mis on majanduslik va\u0308givald ja miks seda Eestis ei karistata?"}, {"text_idx": "#000055", "text": "Teadlane: maailm ei ole aja jooksul muutunud va\u0308givaldseks ja ebaturvaliseks"}, {"text_idx": "#000060", "text": "Arutelu orientalistidega: kas enesetaputerroristil on tagasiteed?"}, {"text_idx": "#000063", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]